Leoni postaje najveći poslodavac u industrijskom sektoru u Srbiji

* Sa fabrikom u Kraljevu kompanija će zapošljavati više od 10.000 ljudi
* Leoni doprinosi rastu životnog standarda i smanjenju stope nezaposlenosti u područjima gde posluje
* Po prvi put za poslednjih 10 godina, redovni polugodišnji Sastanak generalnih direktora u okviru Leoni Divizije kablovskih sistema održava se van Nemačke, u Nišu, u Srbiji

Niš, Srbija/ Nirnberg, Nemačka, 26. septembar, 2018 – Leoni, globalni proizvođač rešenja za prenos energije i podataka u automobilskoj i drugim industrijama će uskoro otvoriti četvrtu fabriku, u Kraljevu i postati najveći poslodavac u industrijskom sektoru u Srbiji. S obzirom da Srbija postaje sve važnija u strategiji razvoja Leoni Divizije kablovskih sistema u regionu, Upravni odbor je doneo odluku da po prvi put u poslednjih 10 godina, organizuje polugodišnji Sastanak generalnih direktora van Nemačke, upravo u Srbiji.

Sa završetkom izgradnje fabrike u Kraljevu, početkom 2020.godine, Srbija će biti jedina evropska zemlja u okviru Divizije kablovskih sistema u kojoj se nalaze četiri proizvodne jedinice. Kompanija je odlučila da investira i razvija svoje poslovne aktivnosti zbog dosadašnjih dobrih poslovnih rezultata, dostupnosti radne snage, izuzetne radne kulture i nivoa stručnosti ljudi u Srbiji, i poslednje, ne i najmanje važno, fleksibilnosti i otvorenosti države Srbije.

Od početka rada u Srbiji, 2009. godine, Leoni je investirao oko 90 miliona evra u objekte i opremu. Trenutno je u okviru kompanije u Srbiji zaposleno oko 6 hiljada ljudi a sa punim kapacitetom četvrte fabrike, u Kraljevu, taj broj će porasti na više od 10 hiljada. U tom trenutku, Leoni će biti najveći poslodavac u industrijskom sektoru u Srbiji.

"Verujemo u dalji razvoj našeg poslovanja u Srbiji i raduje nas to što ćemo uskoro postati jedan od najvećih poslodavaca u zemlji. Leoni je dokazao da je pouzdan investitor i poslovni partner a i u novoj fabrici obezbedićemo moderne i inovativne radne uslove za više hiljada ljudi. Sa druge strane, potrebno nam je stabilno i predvidivo političko i ekonomsko okruženje kako bismo osigurali dalji rast našeg biznisa ovde u Srbiji”, izjavio je gospodin Martin Štutem, član Borda direktora Leoni Grupe i direktor Leoni Divizije kablovskih sistema za medije u Srbiji tokom Sastanka generalnih direktora ove Divizije u Nišu.

“Srbija ima ogroman potencijal u ljudskom kapitalu i radnoj kulturi i etici koji mi izuzetno cenimo. Kada pogledamo naših 6 hiljada zaposlenih ovde, vidimo veoma lojalan tim koji nas podržava u izazovima koje nose važni projekti koje imamo sa našim ključnim kupcima. Nastavljamo da privlačimo kandidate u Srbiji nudeći sigurna radna mesta i priliku za razvoj karijere”, rekla je tom prilikom gospođa Bjanka Šeler, direktorka ljudskih resursa u Leoni Diviziji kablovskih sistema.

Za proteklih 10 godina, Leoni Wiring Systems Southeast d.o.o uplatio je u budžet Republike Srbije više od 52 miliona evra za poreze i doprinose na zarade zaposlenih.

“Izuzetno smo zadovoljni što dalje razvijamo naše poslovanje u Srbiji. Uz to dolazi i velika odgovornost kako prema našim kupcima koje snabdevamo tako i prema hiljadama ljudi koje ovde zapošljavamo. Kao poslodavac i kao kompanija koja posluje u ovoj sredini, doprinosimo zajednici podržavajući projekte koji su važni građanima, bilo kroz sponzorstva velikih i malih događaja ili pružajući finansijsku pomoć humanitarnim i društveno odgovornim inicijativama”, izjavio je gospodin Klemens Saks, generalni direktor Leoni Srbija.

O Leoni Grupi

Leoni je globalni proizvođač rešenja za prenos energije i podataka u automobilskoj i drugim industrijama. Proizvodni lanac obuhvata žice, optička vlakna, standardizovane kablove, specijalne kablove i kablovske sisteme kao i inteligentne proizvode i pametne usluge. Kao partner u inovacijama i snabdevač rešenjima, Leoni pruža podršku svojim kupcima kroz izraženi razvoj i poznavanje sistema. Grupa zapošljava više od 88.000 ljudi u 31 zemlji sveta i u 2017. godini, ostvarila je konsolidovan prihod od prodaje od 4,9 milijardi evra.

Leoni je prisutan u Srbiji od 2009. godine, kada je otvorio svoju prvu fabriku, u Prokuplju. 2014. godine, otvorena je fabrika u Malošištu a 2017.godine fabrika u Nišu. Sve fabrike proizvode kablovske setove za svetske proizvođače premium automobila. Trenutno, Leoni u Srbiji zapošljava oko 6 hiljada ljudi a kada četvrta fabrika, u Kraljevu bude dostigla svoj pun kapacitet, Leoni će biti najveći poslodavac u industrijskom sektoru u zemlji sa više od 10 hiljada zaposlenih.

**Kontakt za medije u Srbiji: Kontakt za medije:**

Anica Divac Sven Schmidt

Specijalista za komunikacije Corporate Public & Media Relations

LEONI Wiring Systems Southeast d.o.o. LEONI AG

Phone +381 27 319 117 Phone +49 911 2023-323

Fax +381 27 319 499 Fax +49 911 2023-231

E-mail Anica.divac@leoni.com E-mail presse@leoni.com